"อานันท์"ลาแบงก์ไทยพาณิชย์
"อานันท์ ปันยารชุน" อำลาตำแหน่งกรรมการธนาคารไทยพาณิชย์ ด้าน "อาทิตย์" เร่งปิดสาขาแบงก์ลดต้นทุนคุมค่าใช้จ่าย คาดการดำเนินงานปีนี้ไม่โต
4 เม.ย. 2562

"อานันท์ ปันยารชุน" อำลาตำแหน่งกรรมการธนาคารไทยพาณิชย์ ด้าน "อาทิตย์" เร่งปิดสาขาแบงก์ลดต้นทุนคุมค่าใช้จ่าย คาดการดำเนินงานปีนี้ไม่โต
นายอานันท์ ปันยารชุน นายกกรรมการ และกรรมการอิสระ ธนาคารไทยพาณิชย์ เปิดเผยว่า การประชุมผู้ถือหุ้นธนาคารไทยพาณิชย์วันที่ 4 เม.ย. 2562 เป็นการทำงานครั้งสุดท้ายในตำแหน่งกรรมการของธนาคาร หลังจากที่ทำหน้าที่นี้มา 33 ปี 6 เดือน เห็นการดำเนินงานของธนาคารผ่านพ้นสถานการณ์ต่างๆ จนเป็นแบงก์อันดับต้นๆ ของเมืองไทย
ด้านนายอาทิตย์ นันทวิทยา ประธานเจ้าหน้าที่บริหาร ธนาคารไทยพาณิชย์ เปิดเผยว่า การดำเนินงานของธนาคารในปี 2562 ยังไม่เติบโต เนื่องจากมีการลงทุนด้านดิจิทัล 4 หมื่นล้านบาทในช่วงปี 2559-2562 โดยในปี 2562 ใช้งบ 1 หมื่นล้านบาท สูงกว่า 3 ปีที่ผ่านมาที่ลงทุน 6,000-7,000 ล้านบาท
ทั้งนี้ การลงทุนด้านดิจิทัลเริ่มสร้างรายได้และกำไรให้กับธนาคาร แต่ยังน้อยกว่าเงินที่ลงทุน ทำให้ธนาคารต้องควบคุมต้นทุนค่าใช้จ่าย โดยพยายามให้ลูกค้ามาใช้บริการผ่านโมบายล์แอพพลิเคชั่น SCB EASY มากขึ้น ซึ่งปัจจุบันมีผู้ใช้บริการแล้วกว่า 9 ล้านราย เพื่อทำให้ต้นทุนการบริการของธนาคารลดลง
นอกจากนี้ ธนาคารยังมีการปิดสาขาอีก 200 สาขา จากปีก่อนที่ปิดสาขาไป 130 สาขา โดยการปิดสาขา 1 สาขา จะช่วยลดต้นทุนได้ 10 ล้านบาท/สาขา/ปี